太祖神武元聖孝皇帝，姓硃氏，宋州碭山午溝裏人也。其父誠，以《五經》教授鄉里，生三子，曰全昱、存、溫。誠卒，三子貧，不能為生，與其母傭食蕭縣人劉崇家。全昱無他材能，然為人頗長者。存、溫勇有力，而溫尤兇悍。
唐僖宗乾符四年，黃巢起曹、濮，存、溫亡入賊中。巢攻嶺南，存戰死。巢陷京師，以溫為東南面行營先鋒使。攻陷同州，以為同州防禦使。是時，天子在蜀，諸鎮會兵討賊。溫數為河中王重榮所敗，屢請益兵於巢，巢中尉孟楷抑而不通。溫客謝瞳說溫曰：「黃家起於草莽，幸唐衰亂，直投其隙而取之爾，非有功德興王之業也，此豈足與共成事哉！今天子在蜀，諸鎮之兵日集，以謀興複，是唐德未厭於人也。且將軍力戰于外，而庸人制之於內，此章邯所以背秦而歸楚也。」溫以為然，乃殺其監軍嚴實，自歸於河中，因王重榮以降。都統王鐸承制拜溫左金吾衛大將軍、河中行營招討副使，天子賜溫名全忠。
中和三年三月，拜全忠汴州刺史、宣武軍節度使。四月，諸鎮兵破巢，複京師，巢走藍田。七月丁卯，全忠歸於宣武。是歲，黃巢出藍田關，陷蔡州。節度使秦宗權叛附於巢，遂圍陳州。徐州時溥為東南面行營兵馬都統，會東諸鎮兵以救陳。陳州刺史趙犨亦乞兵于全忠。溥雖為都統而不親兵，四年，全忠乃自將救犨，率諸鎮兵擊敗巢將黃鄴、尚讓等。犨以全忠為德，始附屬焉。是時，河東李克用下兵太行，度河，出洛陽，與東兵會，擊巢。巢已敗去，全忠及克用追敗之於郾城。巢走中牟，又敗之于王滿。巢走封丘，又大敗之。巢挺身東走，至泰山狼虎谷，為時溥追兵所殺。九月，天子以全忠為檢校司徒、同中書門下平章事，封沛郡侯。光啟二年三月，進爵王。義成軍亂，逐其節度使安師儒，推牙將張驍為留後，師儒來奔，殺之。遣硃珍、李唐賓陷滑州，以胡真為留後。十二月，徙封吳興郡王。
自黃巢死，秦宗權稱帝，陷陝、洛、懷、孟、唐、許、汝、鄭州，遣其將秦賢、盧瑭、張晊攻汴。賢軍板橋，晊軍北郊，瑭軍萬勝，環汴為三十六柵。王顧兵少，不敢出。乃遣硃珍募兵於東方，而求救於兗、鄆。三年春，珍得萬人、馬數百匹以歸。乃擊賢板橋，拔其四柵。又擊瑭萬勝，瑭敗，投水死。宗權聞瑭等敗，乃自將精兵數千，柵北郊。五月，兗州硃瑾、鄆州硃宣來赴援。王置酒軍中，中席，王陽起如廁，以輕兵出北門襲晊，而樂聲不輟。晊不意兵之至也，兗、鄆之兵又從而合擊，遂大敗之，斬首二萬餘級。宗權與晊夜走，過鄭，屠其城而去。宗權至蔡，複遣張晊攻汴。王聞晊複來，登封禪寺後岡，望晊兵過，遣硃珍躡之，戒曰：「晊見吾兵必止。望其止，當速返，毋與之鬥也。」已而晊見珍在後，果止。珍即馳還。王令珍引兵蔽大林，而自率精騎出其東，伏大塚間。晊止而食，食畢，拔旗幟，馳擊珍。珍兵小卻，王引伏兵橫出，斷晊軍為三而擊之。晊大敗，脫身走。宗權怒，斬晊。而河陽、陝、洛之兵為宗權守者，聞蔡精兵皆已殲於汴，因各潰去。故諸葛爽將李罕之取河陽、張全義取洛陽以來附。十月，天子使來，賜王紀功碑。硃宣、硃瑾兵助汴，已破宗權東歸，王移檄兗、鄆，誣其誘汴亡卒以東，乃發兵攻之，取其曹州、濮州。遂遣硃珍攻鄆州，大敗而還。十二月，天子使來，賜王鐵券及德政碑。
淮南節度使高駢死，楊行密入揚州，天子以王兼淮南節度使。王乃表行密為副使，以行軍司馬李璠為留後。璠之揚州，行密不納。文德元年正月，王如淮南，至宋州而還。是時，秦宗權陷襄州，以趙德諲為節度使。德諲叛于宗權以來附。天子因以王為蔡州四面行營都統，以德諲為副。
三月庚子，僖宗崩。天雄軍亂，囚其節度使樂彥貞。其子相州刺史從訓攻魏，來乞兵。遣硃珍助從訓攻魏。而魏軍殺彥貞，從訓戰死，魏人立羅弘信，珍乃還。張全義取河陽，逐李罕之。罕之奔於河東。李克用遣兵圍河陽，全義來求救，遣丁會、牛存節救之，擊敗河東兵於沇河。
五月，行營討蔡州，圍之百餘日，不克。是時，時溥已為東南面都統，又以王統行營，而溥猶稱都統。王乃上書，論溥討蔡無功而不落都統，且欲激怒溥以起兵端。初，高駢死，淮南亂，楚州刺史劉瓚來奔，納之，及王兵攻蔡不克，還，欲攻徐，乃遣硃珍將兵數千以東，聲言送瓚還楚州。溥怒論己，又聞珍以兵來，果出兵拒之。珍戰于吳康，大敗之，取其豐、蕭二縣。遂攻宿州，下之。珍屯蕭縣，別遣龐師古攻徐州。龍紀元年正月，師古敗溥于呂梁。淮西牙將申叢執秦宗權，折其足，將檻送京師；別將郭璠殺叢，篡宗權以來獻。王遣行軍司馬李璠獻俘于京師，表郭璠淮西留後。三月，天子封王為東平王。七月，硃珍殺李唐賓，王如蕭縣，執珍殺之，遂攻徐州。冬，大雨，水，不能軍而旋。
初，秦宗權遣其弟宗衡掠地淮南。是歲，宗衡為其將孫儒所殺，儒攻楊行密於揚州。淮南大亂，行密走宣州，儒入揚州。大順元年春，遣龐師古攻孫儒于淮南，大敗而還。四月，宿州將張筠以宿州複歸於時溥，王自將攻之，不克。
初，黃巢敗走，李克用追之，至於冤朐，不及而旋。過汴，駐軍於北郊，王邀克用置酒上源驛，夜以兵攻之。克用逾城而免，訟其事于京師，天子知曲在汴而和解之。至是，宰相張浚私與汴交，王厚之以賂，浚為汴請伐河東。唐諸大臣皆以為不可興師。浚挾汴力，請益堅。天子不得已，許之。五月，以浚為太原四面行營都統，王為東南面招討使。然王不親兵，以兵三千屬浚而已。浚屯于陰地。河東叛將馮霸殺潞州守將李克恭來降，遣葛從周入潞州。李克用遣康君立攻之，從周走河陽。九月，王如河陽。十月，天子以王兼宣義軍節度使，遂如滑州，假道于魏，以攻河東，且責其軍須，亦所以怒魏為兵端也。魏人果以謂非兵所當出，而辭以糧乏，皆不許。於是攻魏。十一月，張浚之師大敗于陰地。二年正月，王及魏人戰于內黃，大敗之，屠故元城，羅弘信來送款。十月，克宿州。十一月，曹州將郭紹賓殺其刺史郭饒來降。十二月，丁會敗硃瑾于金鄉。景福元年二月，攻鄆州，前軍硃友裕敗于斗門，王軍後至，又敗而還。冬，友裕取濮州，遂攻徐州。二年四月，龐師古克徐州，殺時溥。王如徐州，以師古為留後，遂攻兗、鄆。